b"\n_START_ARTICLE_\nCan Juand\xc3\xb3 (Sora)\n_START_SECTION_\nDescripci\xc3\xb3\n_START_PARAGRAPH_\nLa casa \xc3\xa9s una petita construcci\xc3\xb3 de pedres irregulars i morter feta en diferents etapes. La primera etapa queda amagada dins de l'actual edifici i conserva l'antiga entrada a la casa amb una portada amb llinda treballada als extrems; actualment \xc3\xa9s un porta de pas de l'interior de la casa. La segona etapa constructiva afegeix un cos avan\xc3\xa7at a la fa\xc3\xa7ana, amb la porta i una finestra on es llegeix, a la llinda, la data 1759. El conjunt de construccions d\xc3\xb3na un edifici de petites dimensions, de planta rectangular i teulat a doble vessant.\n_START_SECTION_\nHist\xc3\xb2ria\n_START_PARAGRAPH_\nSituada en planell elevat respecte el riu, Can Juand\xc3\xb3 ha estat un lloc hist\xc3\xb2ric de posada en el cam\xc3\xad ral que antigament unia Sant Quirze de Besora i Berga. La proximitat del riu, a la part baixa, permetia tenir un abeurador pel bestiar proper a la parada dels que feien cam\xc3\xad. La propietat de la casa ha estat sempre de la mateixa fam\xc3\xadlia."